Päikese poolteistkvadraat Neptuuniga:  Seis annab inimesele kas roosad või mustad prillid - elule ja asjadele vaadatakse läbi filtri, mis moonutab tegelikkust.  See aspekt paneb unistama ja asjadele ning inimsuhetele olematuid tähendusi juurde mõtlema.  Soositud on kunst, looming, heategevus, sotsiaaltöö. Ebasoodne suuremate riskide võtmiseks ning suuremateks äritehinguteks.    Merkuuri trigoon Uraaniga:  Täna tunnevad paljud meeldivat elevust ja entusiasmi enda sees. Inimestel on hetkel suurem huvi uute asjade ja uudsete lahenduse vastu. Uue ja originaalse suhtes ollakse vastuvõtlikud. Seega on aeg ideaalne õppimiseks ja uute kogemuste omandamiseks.  Täna võivad paljud tulla suurepäraste lahenduste peale, murda välja surnud punktist.  Ollakse leidlikud, osavad, kiired ja kohanemisvõimelised.    Merkuuri sekstiil Marsiga:  See aspekt võib kaasa tuua suurema vaimse aktiivsuse, uudishimu ja üldise jutukuse. Suureneb intellektuaalne energia ja võime seda teistega jagada.  Seega on aeg soodne igasuguseks raskeks vaimseks tööks, tuupimiseks, ajurünnakuteks jne.  Mõtete ja tegude vahel valitseb harmoonia ja loogika. Tegevust on kergem lahti mõtestada.    Merkuuri sekstiil Saturniga:  Aspekt  on seotud konkreetse, selge ja loogilise eneseväljendusega. Suhtlemine ja infovahetus on kaine ja asjalik. Aspekt soosib kainet analüüsi, tervet mõistust, kontsentratsiooni ja intellektuaalset distsipliini. Hea aeg rutiinseks raskeks vaimseks pingutuseks.    Merkuuri kvadraat Jupiteriga:  Aspekt muudab inimesed väga uudishimulikuks ning suhtlevaks, mistõttu on oht end killustada ja sattuda ajapuudusse. Paljudel on nüüd raske teha vahet olulise ja ebaolulise vahel - kõik tundub huvitav,  sestap tuntakse endid kui "kits kahe kuhja vahel".  Neil päevil kiputakse tegema ülejõu käivad plaane, kuna oma võimeid ja võimalusi kiputakse üle hindama.  Lepingute sõlmimisel tuleks nüüd olla hoolikas ja mitte teha hooletusest "näpukaid". Ka kõik juriidilised nüansid tuleks täpselt paika panna!    Veenuse trigoon Neptuuniga:  Praegu on inimesed tundlikud ilu müstiliste aspektide suhtes. Seetõttu kaldutakse oma kaaslasi ja partnereid tugevalt idealiseerima. Suhetes nähakse  vaid seda, mida näha soovitakse. Mõeldakse oma partnerile "kuldne kuu selga"..:)  Samas toovad need päevad kaasa ka suuremat mõistmist ja hoolimist. Ollakse suutelised panema endid teiste olukorda - suureneb üleüldine empaatiavõime ning kaastunne.  Parimad päevad tegelemiseks kunsti ja loomingu erinevate vormidega. Kõikjal tundub olevat poeesiat ja salapärast tähenduslikkust.  Seks ja muud ürgsed naudingud on nüüd Neptuuni poolt "kõrgendatud ja jumalikustatud", mistõttu võivad voodirõõmud  pakkuda Tõelist Kosmilist Ühtesulamist...    Veenuse opositsioon Pluutoga:  Aspekt võimendab kõike kire ja iha, aga ka viha ja armukadedusega seoses olevat. Kõrgemal tasemel väljendub aspekt ülimas loovuses ehk siis armastuse jõu loominguks muutmises.  Nüüd kiputakse oma kallimat ja partnerit rohkem kontrollima. Soov omada ja omastada on tugev.  Laiemas plaanis tekitab aspekt iha kättesaamatute väärtuste järgi - kõik, mis meeldib, tekitab ülemääraseid soove.    Veenuse sekstiil Jupiteriga:  Kahe õnneliku planeedi õnnelik aspekt! See seis muudab nauditavaks kõik inimsuhted, eriti kui need seostuvad armastuse ja seltskondlike üritustega. Kergem on leida naudingut ja rahulolu, tunda küllastatust ning nautida puhkehetki.  Parim aeg uute seltskondlike suhete loomiseks, armuasjadeks, samuti rahalisteks ja ärilisteks ettevõtmisteks.    Veenuse kvadraat Uraaniga:  Rahutu aeg, mil inimesed on rohkem huvitatud põnevusest ja vaheldusest.  Omavahel on põimunud seltskondlik suhtlemine ja kõmu või sensatsioon.  Suhetes tuleb ette ootamatusi ja üllatusi, mistõttu aeg ei sobi stabiilsete ja kestvate suhete loomiseks. Küll aga hullumeelseteks seiklusteks.    Marsi trigoon Saturniga:  Parim aeg igasuguste pikaajaliste ja energiamahukate ettevõtmiste alustamiseks. Aspekt sümboliseerib energiat ja jõudu, mis on kontrolli all ja distsiplineeritud. Vastupidavus, süsteemsus, püsivus, stabiilsus, konkreetsus, kohusetunne - need on  selle seisu märksõnad.    Jupiteri trigoon Pluutoga:  Aspekt sümboliseerib vaimu ja võimu, teadmiste ja jõu harmooniat. Selle aspektiga toimub avardumine ja piiride laienemine eelkõige võimu- ja jõukeskustes. Soodne aeg kasvuks ja arenguks just valdkondades, kus parajasti toimuvad muutused.  Teadmine/haridus/usk/kultuur annab võimu ja paneb aluse positiivsetele muudatustele.  Eriti soodne aeg kõikidele ühiskondlik-poliitilistele süsteemidele  riikidele, suurfirmadele,  korporatsioonidele.